Številka: 35400-1/2024/3

Datum: 18. 1. 2024

**PROGRAM ODPRAVE POSLEDIC NEPOSREDNE ŠKODE NA STVAREH ZARADI POPLAV 4. AVGUSTA 2023 NA PODROČJU JAVNIH SOCIALNOVARSTVENIH ZAVODOV**

VSEBINA:

**1. Uvod**

**2. Opis dosedanjih aktivnosti**

2.1 Ocena škode

**3. Program odprave posledic nesreče**

3.1 Vrsta in predvideno število stvari/objektov, ki jih je potrebno obnoviti

3.2 Predlog ukrepov pri odpravi posledic nesreče

3.3 Ocena višine sredstev po posameznih ukrepih za odpravo posledic naravne

 nesreče na objektih na področju javnih socialnovarstvenih zavodov

3.4 Poraba sredstev v posameznih proračunskih letih

3.5 Nosilci izvedbe posameznih ukrepov odprave posledic iz Programa

1. **Uvod**

Na podlagi Zakona o odpravi posledic naravnih nesreč (Uradni list RS, št. 114/05 – uradno prečiščeno besedilo, 90/07, 102/07, 40/12 – ZUJF, 17/14, 163/22, 18/23 – ZDU-1O, 88/23,
95/23 – ZIUOPZP in 117/23 – ZIUOPZP-A, v nadaljnjem besedilu: ZOPNN) je Ministrstvo za solidarno prihodnost pripravilo Program odprave posledic neposredne škode na stvareh zaradi poplav 4. avgusta 2023 na področju javnih socialnovarstvenih zavodov. Program odprave posledic neposredne škode na področju javnih socialnovarstvenih zavodov (v nadaljnjem besedilu: Program) predloži v sprejem Vladi Republike Slovenije minister pristojen za institucionalno varstvo, pomoč družini na domu, vodenje in varstvo ter zaposlitev pod posebnimi pogoji, ko ga predhodno potrdi Komisija za odpravo posledic naravnih nesreč na stvareh in k njemu poda soglasje Ministrstvo za finance.

S Programom se določijo ukrepi za odpravo posledic naravne nesreče, zlasti pa se:

* določi vrsta in predvideno število objektov na področju javnih socialnovarstvenih zavodov, ki jih je potrebno obnoviti,
* določi vrsta in predvideno število objektov, ki jih je treba zgraditi za preprečitev nadaljnje ogroženosti premoženja in ljudi zaradi posledic naravne nesreče in njene ponovitve,
* oceni višina sredstev po posameznih ukrepih odprave posledic naravne nesreče na objektih na področju javnih socialnovarstvenih zavodov in
* določi predvidena poraba sredstev v posameznih proračunskih letih.

Upravičenci do sredstev za odpravo posledic nesreč so na podlagi 15. člena ZOPNN tudi osebe javnega prava, to so javni zavodi. Na podlagi 16. člena ZOPNN se sredstva proračunske rezerve za obnovo stvari v državni lastnini namenijo za obnovo stvari, ki je v lasti osebe javnega prava, katere ustanovitelj ali soustanovitelj je država, če se za stvar investicijska,
investicijsko-vzdrževalna ali vzdrževalna dela zagotavljajo v državnem proračunu.

Program odprave posledic neposredne škode obravnava ukrepe za odpravo posledic naravne nesreče, nastalih ob poplavah 4. avgusta 2023 na območju Koroške, Gorenjske, Osrednjeslovenske in Pomurske regije.

Ministrstvo za solidarno prihodnost zagotavlja proračunska sredstva za investicijska in investicijsko-vzdrževalna dela na objektih v lasti Republike Slovenije in v upravljanju javnih zavodov, v katerih se izvajajo institucionalno varstvo, vodenje in varstvo ter zaposlitev pod posebnimi pogoji in drugi programi s področja socialnega varstva.

V Programu je zajeta neposredna škoda, ki je nastala pri naslednjih osebah javnega prava - upravičenci:

* Koroški dom starostnikov, Črneče 146, 2370 Dravograd,
* Center za usposabljanje, delo in varstvo Črna na Koroškem, Center 144,
2393 Črna na Koroškem,
* Center za usposabljanje, delo in varstvo Matevža Langusa, Radovljica,
Cesta na Jezerca 17, 4240 Radovljica,
* Dom dr. Janka Benedika Radovljica, Šercerjeva ulica 35, 4240 Radovljica,
* Dom počitka Mengeš, Glavni trg 13, 1234 Mengeš,
* Dom starejših Lendava **Időesebb Polgárok Otthona Lendva,** Lendava, Slomškovo
naselje 7, 9220 Lendava – Lendva,
* Dom upokojencev Kranj, Cesta 1. maja 59, 4000 Kranj,
* Dom upokojencev dr. Franceta Bergelja, Jesenice, Ulica Staneta Bokala 4,
4270 Jesenice.
1. **Opis dosedanjih aktivnosti**
	1. ***Ocena škode***

Uprava Republike Slovenije za zaščito in reševanje je 10. avgusta 2023 izdala Sklep
št. 844-30/2023-18 - DGZR za pričetek ocenjevanja škode na stvareh zaradi posledic močnih neurij z večdnevnim obilnim deževjem na širšem območju Republike Slovenije, ki je povzročilo katastrofalne poplave, plazenje tal in druge posledice hudourniškega delovanja visokih voda.

Škodo na stvareh v občinah so ocenile občinske komisije za ocenjevanje škode po naravnih nesrečah. Škodo v gozdovih je ocenil Zavod za gozdove Slovenije, škodo na državnih cestah je ocenila Direkcija Republike Slovenije za infrastrukturo, škodo na vodotokih je ocenila Direkcija Republike Slovenije za vode, škodo v gospodarstvu je ocenilo Ministrstvo za gospodarstvo, turizem in šport. Škodo na kulturni dediščini je ocenil Zavod za varstvo kulturne dediščine Slovenije.

Vlada Republike Slovenije (v nadaljnjem besedilu: Vlada) je s Sklepom št. 84400-14/2023/7 z dne 25. 10. 2023 potrdila končno oceno neposredne škode na stvareh zaradi posledic močnih neurij z večdnevnim obilnim deževjem s poplavami in plazovi 4. avgusta 2023, ki skupno znaša 2.988.959.956,16 EUR in jo je 18. 10. 2023 verificirala Državna komisija za ocenjevanje škode po naravnih nesrečah.

Ugotovljeno je, da končna ocena neposredne škode presega 0,3 promila načrtovanih prihodkov državnega proračuna za leto 2023 in je tako dosežen limit za uporabo sredstev državnega proračuna v skladu z ZOPNN in pripravo predhodnega programa.

Občinske komisije so za objekte, ki predstavljajo vrsto in število stvari, ki jih je potrebno obnoviti in jih obravnava ta Program, beležile višino škode za posameznega upravičenca, kot izhaja iz Preglednice št. 1.

1. ***Program odprave posledic nesreče***

**3.1 *Vrsta in predvideno število stvari/objektov, ki jih je potrebno obnoviti***

Ministrstvo za solidarno prihodnost je državni organ, ki je zadolženo in odgovorno za zagotavljanje pogojev za delo ter investicijsko vzdrževanje objektov, v katerih se izvajajo dejavnosti institucionalnega varstva, vodenja in varstva ter zaposlitve pod posebnimi pogoji in drugi programi s področja socialnega varstva. Ministrstvo za solidarno prihodnost zagotavlja sredstva za investicijska, investicijsko-vzdrževalna ali vzdrževalna dela v državnem proračunu.

V objektih, ki so predmet tega Programa, se izvaja dejavnost institucionalnega varstva starejših, varstva, vodenja in dela pod posebnimi pogoji ter drugi socialnovarstveni programi. Objekti so v lasti Republike Slovenije in v upravljanju oseb javnega prava – javnih zavodov. Dvorec Javornik je kulturni spomenik lokalnega pomena, EŠD 7644.

Glede na navedeno Program vlaga Ministrstvo za solidarno prihodnost, kot pristojni državni organ, ki je zadolžen za vzdrževanje objektov v državni lasti v kateri se izvaja institucionalno varstvo ter varstvo, vodenje in delo pod posebnimi pogoji in drugi socialnovarstveni programi.

ZOPNN v sedmi točki 4. člena opredeli pojem »obnova stvari«, ki je: obnova poškodovanih zemljišč, gozdov, rekonstrukcija poškodovanih objektov ali naprav in odstranitev uničenih objektov ali naprav ter zgraditev novih objektov ali naprav na isti lokaciji ali na drugi lokaciji, če gradnja zaradi geoloških ali gradbeno tehničnih pogojev ni primerna.

Preglednica št. 1 - OBJEKTI

|  |  |  |  |  |
| --- | --- | --- | --- | --- |
| **JAVNI ZAVOD** | **VRSTA IN NASLOV NEPREMIČNINE** | **OBČINA** | **KATASTRSKA OZNAKA NEPREMIČINE** | **OCENA ŠKODE PO ŠKODNEM DOGODKU** |
| **Koroški dom starostnikov** | Črneče 146, 2370 Dravograd – bivalna enota | DRAVOGRAD | parc. št. 135/7, ID stavbe 337 k. o. 828 Črneče | **27.127,92 EUR** |
| **Koroški dom starostnikov** | Javornik 11, 2390 Ravne na Koroškem – bivalna enota, kulturni spomenik (dvorec Javornik) | RAVNE NA KOROŠKEM | parc. št. 110/4, ID stavbe 22k. o. 882 Ravne | **41.194,00** EUR, ocena s strani komisije ZVKDS **81.000,00 EUR** |
| **Center za usposabljanje, delo in varstvo Črna na Koroškem** | Center 107, 2393 Črna na Koroškem – stanovanje Teber | ČRNA NA KOROŠKEM | ID stavbe 262 del 2, parc. št. 257/4 k. o. 906 Črna | **30.163,63 EUR** |
| **Center za usposabljanje, delo in varstvo Črna na Koroškem** | Center 155, 2393 Črna na Koroškem – bivalna enota, delavnica | ČRNA NA KOROŠKEM | parc. št. 119/3, ID stavbe 267k. o. 906 Črna  | **473.478,12 EUR****(**projektantska ocena sanacije in rekonstrukcije objekta znaša 1.439.291,89 EUR brez DDV) |
| **Center za usposabljanje, delo in varstvo Matevža Langusa** | Cesta na jezerca 17, 4240 Radovljica – bivalna enota | RADOVLJICA | parc. št. 484, ID stavbe 194 k. o. 2156 Radovljica | **220.939,64** EUR(popis del za obnovo strehe in predračun v višini **369.019,00 EUR** brez DDV) |
| **Center za usposabljanje, delo in varstvo Matevža Langusa** | Ljubljanska cesta 11, 4240 Radovljica - poslovni prostor | RADOVLJICA | parc. št. 62/9 in 62/13, ID stavbe 574 k. o. 2157 Predtrg | **7.127,00 EUR** |
| **Dom dr. Janka Benedika Radovljica** | Šercerjeva ulica 35, 4240 Radovljica – bivalna enota | RADOVLJICA | parc. št. 354/3, 358/5 ID stavbe 593 k. o. 2157 Predtrg | **12.988,80 EUR** |
| **Dom počitka Mengeš** | Glavni trg 13, 1234 Mengeš – bivalna enota | MENGEŠ | parc. št. 138/2, ID stavbe 1614 k. o. 1938 Mengeš | **202.042,98 EUR** |
| **Dom starejših Lendava** | Slomškovo naselje 7, 9220 Lendava – bivalna enota | LENDAVA | parc. št. 4083, ID stavbe 4374 k. o. 166 Lendava | **5.229,36 EUR** |
| **Dom upokojencev Kranj** | Cesta 1. maja 59, 4000 Kranj – bivalna enota | KRANJ | parc. št. 150/4, ID stavbe 632 k. o. 2122 Huje | **145,25 EUR** |

Ocena škode po škodnem dogodku iz Preglednice št. 1 tako skupaj znaša **1. 208.322,06 EUR.**

**Koroškemu domu starostnikov** je poleg neposredne škode na objektih nastala tudi škoda na **električni napeljavi, napravah ter dostavni cesti**. Ocena vrednosti neposredne škode na električni napeljavi in napravah ter dostavni cesti znaša **94.394,00 EUR z DDV.**

Ocena vrednosti investicijskih in projektnih dokumentacij za sanacijo objektov iz Preglednice
št. 1 je ocenjena na **300.000,00 EUR** in gre za neplanirana sredstva za namen izdelave investicijske in projektne dokumentacije.

Ministrstvo za solidarno prihodnost je dne 13. 10. 2023 že potrdilo investicijsko dokumentacijo: Sanacija v času poplav nastale škode na objektu Koroškega doma starostnikov v Črnečah in investicijsko dokumentacijo: Sanacija stanovanja Teber po poplavah 2023 – CUDV Črna na Koroškem.

S pristopom k takojšnji sanaciji objektov, napeljav in naprav ter infrastrukture bo zagotovljeno nemoteno izvajanje dejavnosti v objektu Koroški dom starostnikov, ki je v upravljanju javnega zavoda, vzpostavitev predhodnega bivalnega standarda v stanovanju na naslovu Center 107, 2393 Črna na Koroškem, ki je v upravljanju Centra za usposabljanje, delo in varstvo Črna na Koroškem.

Z izvedbo nujnih sanacijskih del se bo preprečilo povečanje že nastale škode ter omogočilo varno bivalno okolje uporabnikom institucionalnega varstva in drugih oblik bivanja (stanovanjskih skupin).

V aplikacijo e-plaz je bil dne 10. 8. 2023 evidentiran tudi dogodek, z datumom prvih zaznanih sprememb 4. 8. 2023 – zemeljski usad nad Domom upokojencev dr. Franceta Bergelja Jesenice, Ulica Staneta Bokala 4, 4270 Jesenice v površini 300 m2. Dne 24. 10. 2023 je, kot posledica deževja, ponovno prišlo do podora zemljine in do premika ene izmed skal, ki je zgrmela v steno doma. Za zaščito skalnega podora nad domom je poveljnik Civilne zaščite občine Jesenice Igor Grah izdal odredbo o zaščiti skalnega podora, št. 845-1-2023 z dne 26. 10. 2023. Za sanacijo podora je izdelana projektantska ocena v višini 594.625,00 EUR brez DDV. Ta sredstva so dodatno zajeta v oceno škode po škodnem dogodku, ker bo, za obnovo poškodovanega zemljišča, potrebno zagotoviti ustrezna finančna sredstva za čimprejšnjo sanacijo zemljišča v letu 2024.

Preglednica št. 2 - ZEMLJIŠČE

|  |  |  |  |  |
| --- | --- | --- | --- | --- |
| **JAVNI ZAVOD** | **VRSTA IN NASLOV NEPREMIČNINE** | **OBČINA** | **KATASTRSKA OZNAKA NEPREMIČINE** | **OCENA ŠKODE PO ŠKODNEM DOGODKU** |
| Dom Dr. Franceta Bergelja Jesenice | Ulica Staneta Bokala 4, 4270 Jesenice – zemljišče nad objektom | JESENICE | parc. št. 168/1 in 169 k. o. 2175 Jesenice | **Projektantska ocena, geotehničnih del brez izvedene geološke študije in študije vplivov na okolje, znaša 594.625,00 EUR brez DDV**  |

Ocena škode po škodnem dogodku iz Preglednice št. 2 znaša **594.625,00 EUR.**

Za izdelavo geološke študije in študije vplivov na okolje bo potrebno zagotoviti **10.000,00 EUR.**

* 1. ***Predlog ukrepov pri odpravi posledic nesreče***

Sredstva za odpravo posledic nesreč se zagotovijo za vsako koledarsko leto v proračunu Republike Slovenije. Uporabniki proračunskih sredstev so na podlagi 14. člena ZOPNN tudi:

* druga ministrstva, za obnovo stvari, za katere sredstva za vzdrževanje zagotavljajo sama ali organi v njihovi sestavi.

Ministrstvo za solidarno prihodnost bo izvedlo financiranje izvajanja Programa v letih 2024 in 2025.

Program določa izvedbo **ukrepov odprave posledic nesreče kot izhajajo iz 3.3 točke tega Programa.**

Skladno s prvim odstavkom 3. člena ZOPNN sredstev ni dopustno uporabiti za zagotovitev osnovnih pogojev za življenje, intervencije in druge ukrepe v skladu s predpisi, ki urejajo varstvo pred naravnimi in drugimi nesrečami.

* 1. ***Ocena višine sredstev po posameznih ukrepih za odpravo posledic naravne nesreče na objektih na področju javnih socialnovarstvenih zavodov***

Program vsebuje ocenjeno višino potrebnih sredstev državnega proračuna za Ministrstvo za solidarno prihodnost po ukrepih.

V preglednici 3 je podan pregled potrebnih sredstev po ukrepih.

Preglednica 3: Pregled potrebnih sredstev po ukrepih

|  |  |
| --- | --- |
| Ministrstvo za solidarno prihodnost (ukrep) | Predlog višine dodelitve državnih sredstev (v EUR) |
| Sanacija škode na objektih | 1.208.322,06 |
| Izdelava investicijske in projektne dokumentacije  |  300.000,00 |
| Sanacija škode na internih napeljavah in napravah | 94.394,00 |
| Sanacija zemljišča in izvedba geotehničnih del | 594.625,00 |
| Izdelava študij | 10.000.00 |
| **SKUPAJ** | **2.207.341,06** |

* 1. **Poraba sredstev v posameznih proračunskih letih**

Za izvedbo ukrepov iz 3.3 točke tega Programa za obnovo stvari v državni lasti, se zagotovijo sredstva v državnem proračunu v višini **2.207.341,06 EUR.**

* 1. ***Nosilci izvedbe posameznih ukrepov odprave posledic iz Programa***
		1. ***Ministrstvo za solidarno prihodnost***

Na podlagi prvega odstavka 30. člena ZOPNN je državni organ, ki je zadolžen za vzdrževanje stvari v državni lasti, pristojen za izvajanje obnove objektov gospodarske javne infrastrukture in stvari iz 16. člena ZOPNN. 16. člen ZOPNN v peti alineji prvega odstavka določa, da se sredstva proračunske rezerve namenjajo za obnovo drugih stvari, ki so v lasti države, če se za njih investicijska, investicijsko-vzdrževalna ali vzdrževalna dela zagotavljajo v državnem proračunu.